Flemming Oppfeldt (V), 2004-03-26:
I dag var solen lige fremme og skinne på os, og sådan var det også, første gang forårspakken blev præsenteret.
Vi skal i dag lægge de frø i dansk økonomi og tilføre den varme, der skal til, for at forår kan blive til sommer.
For at forår kan blive til vækst og beskæftigelse, skal vi ved vor lov sørge for at tilføre dansk økonomi en masse grokraft.
Vi er allerede startet med skattelettelserne, som bliver udvidet her fra den 1. juni.
Med dette lovforslag suspenderer vi lønmodtagernes 1 pct.s tvangsopsparing i SP.
Alle kan på deres lønseddel se, at vi hver dag fjerner 1 pct. af indtægten og deponerer den i en central fond, der oprindelig blev opfundet af Socialdemokratiet for at stoppe væksten.
Men enhver kan jo se, at vi i dag ikke har brug for en fondsplacering af passive penge. Venstre vil gøre disse passive penge til aktive penge.
De skal ud og arbejde.
De skal bruges til, hvad borgerne selv mener de har brug for.
De kan fortsat gå til pensionsopsparing, de kan gå til en ny cykel, de kan gå til et indskud i en vindmølle, de kan gå til ferie på Fanø, de kan gå til indkøb af økologisk mad, de kan gå til at vedligeholde huset eller lejligheden, de kan gå til isolering af boligen, de kan gå til køb af uddannelse og rådgivning og kurser, de kan gå til en selv, de kan gå til familien, de kan gå til snusfornuftigt forbrug, de kan gå til grønt forbrug, de kan gå til forbrug af bløde værdier, og de kan gå til vildt forbrug.
I modsætning til Socialdemokratiet og venstrefløjen overlader Venstre disse beslutninger til den enkelte og hendes familie.
Vi mener, at den enkelte borger kan bruge pengene på en sådan måde, at det kan føre til indkøb af varer eller ydelser, som alt sammen vil føre til, at beskæftigelsen vil stige.
Dermed starter vi bølgen.
Disse penge fra SP og skattelettelserne og den kommende udvidede ældrecheck til 170.000 af de fattigste ældre vil føre til forbrug, de vil øge købekraften i vort samfund, og det vil være en del af en vældig beskæftigelsesplan.
Disse penge, vi her vil sætte fri, vil gå foran og trække et yderligere forbrug med sig og på den måde sætte gang i en vækstbølge, som en offentlig beskæftigelsesplan ikke ville kunne magte. En typisk LO-familie får ekstra til rådighed pr. år med start fra 2004 følgende: De oprindelige skattelettelser fra 2004, nemlig lidt over 5.000 kr., nye skattelettelser i 2004, 3.000 kr., og en frigivelse af SP-bidraget, 3.000 kr.
Det vil sige, at i alt over 11.000 kr. får en LO-familie ekstra til rådighed.
De nye skattelettelser, som træder i kraft med tilbagevirkende kraft fra den 1. januar 2004, vil sammen med suspension af SP-bidrag blive indregnet i de nye skattekort, som vi får omkring den 1. juni.
Derved vil de allerede indbetalte SP-bidrag fra januar til og med maj måned tilbageføres til lønmodtagerne.
SP-bidraget er suspenderet til den 1. januar 2006, hvorefter man fortsat indbetaler den ene procent til SP.
Det skal tilføjes, at planerne om valgfrihed i SP fortsat vil blive ført ud i livet, således at den enkelte lønmodtager i fremtiden får mere bestemmelsesret over sin pension og dennes placering.
Den direkte virkning af forårspakken giver 22.000 flere i beskæftigelse i 2004.
Det er borgerne, som dermed får
flere penge mellem hænderne, og som kan efterspørge flere ydelser i butikkerne, og det er den måde, vi starter bølgen på.
Venstre ser optimistisk på muligheden for, at efter forår kommer sommer, skattelettelser og SP-suspensionen kommer med varmen, og Venstre tror, at borgerne og virksomhederne har set lyset.